PTL บวก 3% โบรกฯเชียร์ “ซื้อ” เป้า 27.50 บ. มองกำไร 5 ปีโตเฉลี่ยปีละ 23%
PTL บวก 3% โบรกฯเชียร์ “ซื้อ” เป้า 27.50 บ. มองกำไร 5 ปีโตเฉลี่ยปีละ 23%
22 ก.ค. 2563

ผู้สื่อข่าวรายงานว่า ราคาหุ้น บริษัท โพลีเพล็กซ์ (ประเทศไทย) จำกัด (มหาชน) หรือ PTL ณ เวลา 10.12 น. อยู่ที่ระดับ 23.60 บาท บวก 0.60 บาท หรือ 2.61% สูงสุดที่ระดับ 23.70 บาท ต่ำสุดที่ระดับ 23.10 บาท ด้วยมูลค่าการซื้อขาย 403.66 ล้านบาท

ด้านบทวิเคราะห์ บล.ดีบีเอสฯ กำหนดคำแนะนำ “ซื้อ” ราคาเป้าหมาย 27.50 บาทต่อหุ้น โดยคาด Core profit ปี 64 (สิ้นสุดมี.ค.64) ไว้ที่ 2.5 พันล้านบาท เติบโตแข็งแกร่ง 39% เทียบกับช่วงเดียวกันของปีก่อน โดยในปี 63 (สิ้นสุดมี.ค.63) ปริมาณขายเพิ่มขึ้น ส่วนราคาขายเฉลี่ยลดลงตามราคาน้ำมัน ทำให้ยอดขายได้จะอยู่ประมาณ 1.4 หมื่นล้านบาท ลดลงประมาณ 5% จากปีก่อน แต่มาร์จิ้นเพิ่มขึ้นเพราะต้นทุนต่ำลง ยังเป็นผลให้ GPM สูงขึ้นเป็น 23.4% ดีขึ้นจาก 21.7% ในปี 62 ส่วนกำไรสุทธิปี 64 (สิ้นสุดมี.ค.64) เติบโตจากรายได้ที่เพิ่มขึ้น 20.5% จากช่วงเดียวกันของปีก่อน และ GPM เพิ่มขึ้น 1.3ppt เป็น 24.7%
พร้อมกันนี้ คาดการณ์กำไรสุทธิเติบโตเฉลี่ย 23% ต่อปีในช่วง 5 ปีข้างหน้า (ปี 62-66) ปัจจัยหนุน คือ 1) การขยายกำลังการ BoPET, BoPP และ Metallizer Film หลังลงทุนขยายโรงงาน BoPET &amp; BoPP ในอินโดนีเซีย, 2) เพิ่มสินค้าที่เป็น Value added, 3) ปรับปรุงสายธุรกิจให้มีประสิทธิภาพมากขึ้น และ 4) อัตราการใช้กำลังการผลิตเพิ่มเพราะอุปสงค์บรรจุภัณฑ์ดีขึ้น
ดังนั้น จึงกำหนดคำแนะนำ “ซื้อ” โดยให้ราคาเป้าหมาย 27.50 บาท อิง P/E ปี 64 (สิ้นสุดมี.ค.64) ที่ 9.9 เท่า โดยมองว่า PTL มีแนวโน้มการเติบโตของกำไรที่แข็งแกร่ง, เป็นผู้ผลิตที่มีต้นทุนต่ำเพราะธุรกิจครบวงจร และได้รับผลกระทบจากโควิด-19 จำกัด